Nederlandse toeriste van boot geredFoto bloot ter illustrasie. (Foto: David Di Veroli/Unsplash) ’n Groep toeriste van Nederland moes die naweek van ’n boot aan die KwaZulu-Natalse kus gered word nadat die boot enjinprobleme ondervind het. Mike Bishop, stasiebevelvoerder by die Nasionale Seereddingsinstituut (NSRI) in Ballito, sê sy span is Sondag voor 08:00 na die kus aan Salmbaai ontbied nadat ’n boot – wat met toeriste op die see gevaar het – sowat 200 meter van die strand af enjinprobleme ondervind het. Die boot het in die stadium tien passasiers aan boord gehad. Sommige van die passasiers is een vir een met ’n waterponie na vlakker water geneem waar reddingswemmers hulle ingewag en tot op die strand gehelp het. Paramedici het ook op die strand gewag sou hulle mediese behandeling nodig hê. Sommige lede van die groep wou egter nie op die manier na die strand vervoer word nie en ’n lid van die gemeenskap het sy boot genaamd Meneer Grootbek beskikbaar gestel om die oorblywende passasiers na veiligheid te help. “Die passasiers, toeriste van Nederland op vakansie, was almal in ’n goeie luim hoewel ’n paar effens seesiek was.” Hulle het intussen herstel en geen ander beserings is aangemeld nie.